TLAČOVÁ SPRÁVA

CINEAMA 2008



 celoštátna súťaž amatérskej filmovej tvorby a videotvorby      

Národné osvetové centrum v Bratislave v úzkej spolupráci so Stredoslovenským osvetovým strediskom v Banskej Bystrici pripravuje celoštátnu tvorivú súťaž a prehliadku amatérskej filmovej tvorby a videotvorby CINEAMA. Súťaž sa uskutoční v dňoch 30.5. – 1.6. 2008 v priestoroch Múzea SNP v Banskej Bystrici. 

CINEAMA je trojstupňová súťaž, jediná svojho druhu na Slovensku, predstavuje najväčšiu koncentráciu slovenskej amatérskej filmovej tvorby a jedinú možnosť jej komplexnej verejnej prezentácie. Autori musia so svojimi filmami postupovať od okresného cez krajské až po celoštátne kolo. Prvý stupeň súťaže zabezpečili regionálne osvetové strediská, krajské kolá zabezpečili úrady jednotlivých samosprávnych krajov v spolupráci s vybranými regionálnymi osvetovými strediskami. Najvyššie, celoštátne kolo zabezpečuje Národné osvetové centrum v spolupráci so Stredoslovenským osvetovým strediskom v Banskej Bystrici  s finančným príspevkom Ministerstva kultúry SR a mesta Banská Bystrica.

V tomto roku postúpilo do najvyššieho kola 96 súťažných príspevkov. Najviac ich postúpilo Košického kraja 23,  zo Žilinského kraja  dostali organizátori 18,  Prešovský kraj poslal 13, Trnavský a Bratislavský kraj poslali po 12 filmov.  Z Banskobystrického kraja prišlo 7 filmov,  z Trenčianského 6 a Nitrianský kraj poslal do finále  5 filmov.. Do hlavnej súťaže celoštátneho kola vybrala predvýberová porota 62 filmov. Desať filmov bude odprezentovaných v tzv. nesúťažnej kolekcii.

Súťažiaci sú rozdelení na štyri skupiny: amatéri (33 filmov), deti a mládež do 18 rokov (12 filmov), nezávislí (5 filmov) a študenti filmových škôl (12 filmov). V najpočetnejšej skupine amatérov bude súťaž prebiehať v šiestich  kategóriách: dokument, reportáž, experiment, hraný film, animovaný film, videoklip. Zo všetkých skupín môžu účastníci súťažiť v kategórii zvučka CINEAMA.

Súťažné vídeá budú posudzovať vysokoškolskí pedagógovia a odborníci z praxe: 

Doc. Marcela Plítková, ArtD., Peter Dimitrov, Mgr. Milan Homolka, Mgr. Anton Szomolányi a Mgr. Roman Varga.

V rámci podujatia sa uskutoční aj odborný rozborový seminár, kde sa budú hodnotiť klady a prípadné nedostatky jednotlivých súťažných príspevkov. 

S cieľom vzájomne spoznávať tvorbu sa pri 16. ročníku CINEAMA uskutoční aj nesúťažná projekcia, kde bude uvedená kolekcia českých filmov a kolekcia filmov z archívu UNICA, medzinárodnej mimovládnej organizácie pre amatérsky film. Slovenské filmy budeme zase prezentovať na šiestom ročníku Česko-slovenskej súťaže, ktorá sa tentoraz uskutoční 7. júna 2008 v ČR, v Ústí nad Orlicí. Každá krajina má v nej zastúpenie hodinovou kolekciou filmov. Lepšia kolekcia získa  Putovný pohár. 

Zo snímok ocenených na celoštátnej súťaži CINEAMA bude vytvorená kolekcia, ktorá nás bude reprezentovať na najvyššej medzinárodnej súťaži UNICA v Tunisku.

